सोसायटी वालों ने नौकरानी को बनाया बंधक, छुड़ाने पहुंची भीड़ ने जमकर किया पत्थराव - The Siasat Daily
Home / Khaas Khabar / सोसायटी वालों ने नौकरानी को बनाया बंधक, छुड़ाने पहुंची भीड़ ने जमकर किया पत्थराव
July 13, 2017	Khaas Khabar, test
नोएडा सेक्टर-78 में महागुन मॉर्डेन सोसायटी के निवासियों ने बुधवार सुबह जमकर हंगामा किया। स्थानीय लोगों ने सोसायटी को घेर लिया और जमकर पत्थरबाजी की जिसके चलते सोसायटी में रहने वाले लोगों को खुद को अपने-अपने फ्लैटों में कैद करना पड़ा।
इतना ही नहीं, पत्थरबाजी के चलते ये हालत हो गई कि पुलिस और पीसीआर को भी पीछे हटना पड़ा।
दरअसल, मामला कुछ यूँ है कि सोसायटी के कुछ लोगों ने काम करने वाली एक नौकरानी को बंधक बनाकर रखा था। बताया जा रहा है कि नौकरानी बंगलादेशी है।
महिला के परिजन बुधवार की सुबह उसे छुड़ाने सैकड़ों लोगों के साथ पहुंचे थे। इसके बाद महिलाओं और पुरुषों ने सोसायटी में जमकर तोड़फोड़ और पत्थरबाजी की जिसके बाद भारी संख्या में पुलिस को भारी संख्या में सैन्य बल को बुलाना पड़ा।
खबर के मुताबिक़, टॉवर-5 के फ्लैट नंबर 12 में मितुल सेठी अपनी पत्नी हर्षू और तीन साल के बच्चों के साथ रहते हैं। मर्चेंट नेवी के पूर्व कैप्टन मितुल का अपना कारोबार है और उनकी पत्नी हर्षू एक स्कूल में अध्यापिका हैं। उनके यहां पश्चिम बंगाल निवासी अब्दुल सत्तार की पत्नी जोहरा बीबी बतौर नौकरानी काम करती थी।
इसी बीच एक सुरक्षाकर्मी सुभाष को किसी ने बताया कि जोहरा बीबी रमीला के फ्लैट में है। फिर अचानक भीड़ में से किसी ने जोहरा को बंधक बनाए जाने की सूचना फैला दी। ये सुनकर भीड़ सोसायटी गेट की चेन को तोड़कर अंदर घुस गई। देखते ही देखते भीड़ ने मितुल के फ्लैट पर धावा बोल दिया।
इसके बाद सुरक्षाकर्मियों ने पुलिस की मदद से अंदर घुसे भीड़ को बाहर खदेड़ दिया। लेकिन इसी बीच 20 सुरक्षाकर्मी लाठी-डंडे लेकर गेट पर पहुंचे और अंदर आए लोगों पर लाठी बरसानी शुरू कर दी।
इसके बाद भीड़ ने पत्थर बरसाने शुरू कर दिए। इसके जवाब में सुरक्षाकर्मियों और सोसायटी में रहने वाले लोगों ने भी भीड़ पर जमकर पत्थरबाजी की जिसके चलते कई फ्लैटों के शीशे टूट गए।
इस घटना की सूचना मिलने पर भारी संख्या में पुलिस बल को बुलाया गया जिसके बाद भीड़ को शांत कराया जा सका। बताया गया है कि नौकरानी बेसुध थी और पुलिस ने उसे अस्पताल में भर्ती कराया है।
एसपी सिटी अरुण कुमार सिंह ने बताया कि जोहरा ने आरोप लगाया कि उसकी मालकिन ने कुछ लोगों की मदद से उसे पूरी रात बंधक बनाए रखा।
पुलिस का कहना है कि फिलहाल दोनों पक्षों की तरफ से शिकायत की गई है। सीसीटीवी फुटेज के आधार पर मामले की जांच की जा रही है। इसके अलावा सोसायटी के लोगों और अब्दुल सत्तार समेत सैकड़ों लोगों पर पथराव और मारपीट करने का मामला दर्ज किया गया है।
Previous बजरंग दल की गुंडागर्दी के शिकार हुए हारून ने कहा, मैं कह रहा था मैं आतंकियों-गद्दारों के खिलाफ हूं, लेकिन..
Next कश्मीर में PDP से समर्थन वापस लेकर, आतंकियों को उनकी भाषा में जवाब दें PM मोदी: मुख़्तार अंसारी